በበጀት ዓመቱ ሁለት ወራት ለሕዳሴው ግድብ ከ272 ሚሊየን ብር በላይ ገቢ ተሰበሰበ
አዲስ አበባ ፣ መስከረም 7 ፣2013 ( ኤፍ.ቢ.ሲ)) በተያዘው የ2013 በጀት ዓመት የመጀመሪያ ሁለት ወራት በአገር አቀፍ ደረጃ ከ272 ነጥብ 3 ሚሊየን ብር ላይ ለታላቁ የኢትዮጵያ ሕዳሴ ግድብ ግንባታ ገቢ መሰብሰቡ ተገለጸ።ታላቁ የኢትዮጵያ ሕዳሴ ግድብ ግንባታ ህዝባዊ ተሳትፎ ማስተባበሪያ ብሔራዊ ምክር ቤት ጽህፈት ቤት የሚዲያና ኮሚዩኒኬሽን ዳይሬክተር አቶ ኃይሉ አብርሃም ÷ዜጎች ለሕዳሴው ግድብ በተለያዩ ጊዜያት ድጋፍ ሲያደርጉ መቆየታቸውን አስታውሰዋል።በተያዘው የ2013 በጀት ዓመት ሐምሌና ነሀሴ ወራትም ከ272 ነጥብ 3 ሚሊየን ብር በላይ ለግድቡ ግንባታ መሰብሰቡን ተናግረዋል።ገንዘቡ የተገኘው በቦንድ፣ በስጦታ እና በ8100 አጭር የጽሁፍ መልዕክት ገቢ ማሰባሰቢያ መርሃግብሮች መሆኑንም ገልጸዋል።ባለፈው ነሐሴ ወር ከ152 ነጥብ 4 ሚሊየን ብር በላይ በመሰብሰብ የግድቡ ግንባታ ሥራ ከተጀመረ ጊዜ አንስቶ በአንድ ወር ጊዜ ውስጥ ብቻ ከፍተኛ ገንዘብ ማግኘት ተችሏል ብለዋል።በሐምሌ ወርም ከ119 ነጥብ 9 ሚሊየን ብር በላይ ለሕዳሴው ግድብ ግንባታ ገቢ መሰብሰቡን አመልክተዋል።በአጠቃላይ ከተሰበሰበው ገንዘብ ውስጥ ዲያስፖራው ባለፉት ሁለት ወራት ከ5 ነጥብ 3 ሚሊየን ብር በላይ ድጋፍ ማድረጉም ታውቋል።እንደ ዳይሬክተሩ ገለጻ በ2013 ዓ.ም በጀት ዓመት ለታላቁ የኢትዮጵያ ሕዳሴ ግድብ ግንባታ ከ1 ነጥብ 5 ቢሊየን ብር በላይ ለመሰብሰብ ታቅዷል ማለታቸውን ኢዜአ ዘግቧል።
የዜና ሰዓት ሳይጠብቁ የፋና ብሮድካስቲንግ ኮርፖሬትን ትኩስ እና ሰበር ዜናዎችን በፍጥነት በአጭር የፅሁፍ መልዕክት መልክ በስልክዎ ላይ እንዲደርስዎ ወደ 8111 OK ብለው ይላኩ።